Panglima Ali – Biar Pecah Di Perut, Jangan Pecah Mulut

PERISTIWA Double Tenth yakni satu perang yang dilancarkan oleh Gerila Kinabalu ke atas tentera Jepun sewaktu Perang Dunia Kedua berlangsung pada tanggal 10 Oktober 1943 merupakan satu peristiwa sejarah yang dikenang sehingga ke hari ini.  Ini kerana kebangkitan masyarakat pelbagai kaum di Borneo Utara (Sabah sekarang) ke atas kekejaman Jepun pada masa itu mampu mengganggugat pentadbiran Jepun yang pada asalnya berpusat di Kuching sehingga mereka memindahkan pusat pemerintahan mereka ke Jeselton (Kota Kinabalu sekarang) selepas peristiwa tersebut berlaku.

Tanggal 19 Januari 1944 menjadi saksi bagaimana ramai anggota Gerila Kinabalu termasuk pemimpinnya seperti Albert Kwok ditangkap dan ada yang menyerah diri atas nama keselamatan anggota keluarga mereka kerana Jepun menggunakan taktik menyiksa keluarga anggota yang terlibat. Tatkala sudah ditangkap, mereka dihumban ke Penjara Batu Tiga dan tanggal 21 Januari 1944 menjadi saksi bagaimana 324 orang rakyat Borneo Utara yang bangun berjuang mempertahankan tanahair mereka telah dihukum pancung sampai mati oleh Jepun.  Antara nama-nama pejuang yang sahih menjadi mangsa pedang samurai Jepun pada hari tersebut adalah Albert Kwok (Pengasas Gerila Kinabalu), Li Tet Phui, Jules Stephens, Charles Peter, Panglima Ali, Chan Chau Kong dan Kong Tze Phui.

Dalam pada itu ada juga sesetengah penceritaan sejarah mengatakan ada sesetengah antara mereka yang dihukum pada hari itu bukanlah mati dihukum pancung sahaja sebaliknya turut ditembak dengan mesin gan mahupun ditikam dengan bayonets sehingga mati. Ada juga saki baki mereka telah dimasukkan ke penjara Labuan dan selepas itu langsung tiada khabar berita mengenai mereka sehinggalah pada tahun 1949 telah dijumpai beberapa kubur besar di Labuan yang didakwa sebagai kubur tanpa nisan saki baki 324 orang rakyat Borneo Utara yang dipenjarakan selepas 21 Januari 1944.

Panglima Ali atau nama
sebenarnya Ali Imam Abbas Sani mungkin satu nama yang agak asing bagi generasi
zaman sekarang namun inilah antara pejuang anak jati Borneo Utara berbangsa
Bajau Sub-etnik Ubian berasal dari Pulau Sulug, Jeselton yang turut gugur
sebagai bunga bangsa pada peristiwa pembunuhan kejam penuh tragis yang berlaku
pada 21 Januari 1944 di Petagas.

Dilahirkan pada tahun 1884,
anak ketiga daripada 12 beradik ini merupakan seorang petani dengan sumber
rezeki utamanya adalah menanam ubi kayu, kelapa dan mempunyai kebun buah-buahan
di Pulau Manukan dan Pulau Sulug. Atas dasar kearifan beliau di dalam ilmu
agama Islam dan ditambahlagi merupakan antara masyarakat terawal yang membuka
penempatan di Pulau Sulug pada tahun 1904 menyebabkan beliau amat dihormati di
kalangan penduduk di pulau tersebut.

Selain diangkat menjadikan
Ketua Kampung Pulau Sulug, Panglima Ali turut merupakan seorang imam masjid dan
menjadi guru mengaji Al-Quran untuk anak-anak kampung Pulau Sulug. Hasil
daripada kemakmuran berbakti kepada tanah menyebabkan Panglima Ali mempunyai
beberapa buah bot bagi memudahkan urusan membawa hasil pertaniannya untuk
dijual di pasar-pasar yang terletak di Jesselton.

Ketika Perang Dunia Kedua berlangsung, masyarakat di Borneo Utara adalah antara yang terkesan secara langsung dengan pemerintahan Jepun di Borneo.  Dengan matawang daun pisang yang langsung tiada harga menyebabkan perniagaan Panglima Ali turut terjejas.

Dek kerana sering berulangalik antara Pulau Sulug dan Jesselton menyebabkan minda beliau lebih terbuka dan patriotik ditambahlagi dengan cerita-ceriti kezaliman Kempetai Jepun yang turut menular sehingga ke Pulau Sulug menyebabkan Panglima Ali benci dan marah dengan Jepun.  Pengaruh beliau yang cukup kuat di kalangan penduduk pulau sentiasa dipantau oleh Kempetai Jepun cuma mereka belum mempunyai bukti kukuh untuk menangkap Panglima Ali atas kesalahan apa.

Tanggal 9 Oktober 1943
menyaksikan satu gudang yang di dalamnya penuh dengan hasil getah telah sengaja
dibakar oleh penduduk tempatan.  Dan
tanpa membuat siasatan yang menyeluruh, Kempetai Jepun telah menuduh dalang
atas kebakaran yang disengajakan itu adalah angkara Panglima Ali dan orang-orangnya
dari Pulau Sulug. Dikatakan Kempetai Jepun telah mendatangi Pulau Sulug dan
Pulau Gaya selepas kejadian bagi menangkap Panglima Ali dan pengikutnya di
kedua-dua pulau.

Dengan bersenjatakan apa yang ada di pihak mereka, Panglima Ali dan pengikutnya tidak pernah berpeluk tubuh sahaja.  Mereka bangun mempertahankan diri,  keluarga dan penduduk yang berada di Pulau Sulug dan Pulau Gaya.  Biar hanya bersenjatakan parang, kehadiran Kempetai Jepun yang cuba membuat onar atas kesalahan yang tidak mereka lakukan diperangi walau nyawa jadi taruhan.

Namun apakan daya parang melawan senapang ditambahlagi dengan jumlah tentera Jepun yang mendatangi Pulau Sulug cukup ramai menyebabkan akhirnya Panglima Ali bersama orang kanannya yakni sepupunya sendiri iaitu Kasil dan adik iparnya Sandolan berjaya ditangkap.

Kekejaman Jepun itu tiada taranya waima mereka mempunyai senapang namun Panglima Ali, Kasil dan Sandolan sengaja mereka heret lebih satu kilometer sehingga ke dermaga Pulau Sulug dan dihumban ke dalam kapal Jepun lantas dihantar ke Kinarut.  Di penjara Kinarut itulah, ketiga-tiga mereka disoalsiasat tanpa perikemanusian untuk mencari dan mengaku merekalah dalang sebenar kebakaran gudang getah pada tanggal 9 Oktober 1943 itu.

Namun biar pecah di perut jangan pecah di mulut, rahsia dan pengakuan yang dicari oleh Jepun tidak pernah dibocorkan oleh ketiga-tiga mereka.  Biarlah diseksa dengan apa cara sekalipun seperti minum air sabun dan dihenyak perutnya, ditumbuk dan dipukul dengan hujung senapang langsung tidak pernah melemahkan semangat juang mereka.

Marah kerana tidak mampu
mengorek rahsia daripada Panglima Ali, Kasil dan Sandolan menyebabkan dua
minggu selepas penahanan mereka menyebabkan Jepun kembali ke Pulau Sulug.  Kedatangan mereka pada kali ini adalah untuk menangkap
33 orang lagi penduduk Pulau Sulug yang didakwa sebagai pengikut Panglima
Ali.  Kesemua mereka dibawa ke Kinarut
untuk disoalsiasat ataupun dalam ertikata lain diseksa oleh Jepun.

Biarpun sudah menahan
Panglima Ali dan sejumlah besar pengikut-pengikutnya dari Pulau Sulug, Jepun
tidak pernah berpuashati lagi.  Hari-hari
seterusnya menyaksikan mereka sentiasa ada di Pulau Sulug membuat onar di
perkampungan tersebut biarpun penduduk kampung di dalam keadaan lemah dan tidak
terdaya melawan kekejaman mereka.
Keluarga Panglima Ali yang masih lagi berada di Pulau Sulug diganggu
malah diarahkan untuk keluar daripada perkampungan tersebut.  Kesemua ini dilakukan oleh Jepun agar
pengaruh Panglima Ali terus hilang di Pulau Sulug.

Atas nama keselamatan dan
demi survival keluarga serta turut menggunapakai nasihat yang dianjurkan oleh
seorang Pegawai British Syarikat Berpiagam Borneo Utara akhirnya keluarga
Panglima Ali berpindah meninggalkan Pulau Sulug dan mencari kedamaian di Papar
selepas itu.

Pengakhiran kepada perjuangan Panglima Ali dan pengikut-pengikutnya adalah apabila mereka dibawa ke Petagas pada tanggal 21 Januari 1944 untuk menjalani hukuman pancung sampai mati bersama-sama dengan Albert Kwok dan anggota Gerila Kinabalu.  Di Taman Peringatan Petagas itulah kesemua mereka disemadikan dan saban tahun pada tanggal 21 Januari akan diadakan satu acara memorial yang melibatkan Kerajaan Sabah di dalam mengenang pejuang-pejuang anak bangsa Sabah yang terkorban sewaktu Perang Dunia Kedua berlangsung.

Semoga roh pejuang-pejuang
anak Sabah ini dicucuri rahmat dan ditempatkan di kalangan para ambiya dan
syuhada. AL-FATIHAH.

-HB-

#saiasayangsabahbah!

RUJUKAN:


Orang Utan Masih Diancam Kepupusan

Ada berita baik yang telah dikongsikan dihalaman facebook “Sabah Parks” pada hari kedua pelaksaan PKP ketika ianya memasuki fasa ke 3. Ia berkenaan penemuan sarang Orang Utan dewasa berhampiran titian kanopi sub-stesen Mata Air Panas Poring, Taman Kinabalu.

Kejadian ini dianggap unik kerana pada hari-hari biasa kehadiran pengunjung yang ramai di kawasan ini pastinya men4kutkan makhluk yang turut dikenali dengan nama saintifik Pongo pygmeus itu untuk menghampiri kawasan berkenaan apatah lagi berkesempatan untuk membina sarang.

Saiz sarang Orang Utan berkenaan adalah sekitar 70 atau 80 sentimeter dengan jarak ketinggian dari tanah sekitar 10 meter. Menerusi perkongsian di halaman rasmi Sabah Parks itu juga, mereka turut menjelaskan bahawa kebiasaannya Orang Utan akan membuat sarang baru setiap hari.

Bahkan terdapat juga laporan yang menyatakan bahawa ada Orang Utan yang dilihat membaiki sarang mereka yang telah lama ditinggalkan untuk dijadikan tempat persinggahan sementara. Saiz sarang juga akan berbeza mengikut bentuk tubuh dan umur Orang Utan. Orang Utan dewasa cenderung untuk membuat sarang yang besar dan tebal berbanding Orang Utan yang lebih muda.

Kepadatan sarang Orang Utan turut dipengaruhi oleh jumlah taburan makanan yang boleh diperolehi dari kawasan berhampiran. Spesies ini dikategorikan sebagai Omnivor dan diet pemakanan mereka meliputi haiwan dan tumbuh-tumbuhan. Antara makanan kegemaran mereka adalah buah-buahan hutan, daun muda, kulit kayu dan serangga.

FAKTA MENARIK

Fakta menarik mengenai Orang Utan adalah apabila mencecah usia 10 tahun mereka mampu mengenal pasti sebanyak 200 jenis tumbuhan yang berbeza. Orang utan betina dewasa lazimnya akan beranak enam sehingga lapan tahun sekali!. Orang Utan juga merupakan mamalia yang bergerak dan tinggal diatas pokok terbesar di dunia.

Dan tahukah anda, Orang Utan Borneo dan Sumatera memiliki sedikit perbezaan di mana walaupun memiliki warna yang lebih kurang serupa akan tetapi Orang Utan Sumatera memiliki bulu muka lebih panjang dan memiliki hubungan yang lebih erat sesama mereka dibandingkan Orang utan Borneo.

Orang Utan Borneo juga gemar menghabiskan masa di atas permukaan tanah dibandingkan Orang Utan Sumatera. Bilangan Orang Utan Borneo pada hari ini dianggarkan sekitar 104, 700 ekor sementara Orang utan Sumatera sekitar 7, 500 ekor sahaja.

November 2017 mencatat sejarah tersendiri apabila satu lagi spesies Orang Utan di Sumatera ditemukan iaitu spesies Tapanuli. Dinamakan sempena nama tempat spesies ini ditemui jumlah Orang Utan Tapanuli direkodkan sekitar 800 ekor sahaja dan dikenalpasti antara spesies Orang Utan yang benar-benar terancam.

ORANG UTAN DI SEMENANJUNG MALAYSIA

Menyebut mengenai negara kita, pastinya populasi Orang Utan ini lebih sinonim dan tertumpu di kepulauan Borneo, tepatnya di dua Wilayah Malaysia Timur di pulau ini iaitu Sabah dan Sarawak. Namun tahukah anda. Orang Utan juga dikatakan pernah hidup di Semenanjung Malaysia ratusan ribuan tahun yang silam?

Menerusi kajian bersama di antara Universiti Malaya, University Macquerie dan Universiti Queensland masing-masing dari Australia dan Muzium Kebangsaan London (National Museum of London), mereka telah berjaya menemui fosil Orang Utan di Batu Caves, Kuala Lumpur dan Gua Badak, Perak berusia sekitar 33, 000 sehingga 500, 000 tahun lampau.

Bahkan menerusi penerbitan makalah jurnal bertajuk ‘Discovery of Pleistocene Orang Utan Fosil in Peninsular Malaysia : Biogeographic and Paleonenviromental Implications’ nukilan Lim Tze Shen, seorang pelajar doktor falsafah dari Universiti Malaya pada ketika itu menyatakan antara lokasi penemuan fosil Orang Utan ini adalah dalam  rangkaian gua dikenali sebagai Swamp Cave, Cistern Cave dan Villa Cave dalam kawasan Batu Caves.

Orang Utan juga dikatakan pernah wujud sejauh China. Namun pada hari ini spesies yang sedang terancam punah ini hanya boleh ditemui di Pulau Sumatera dan Pulau Borneo sahaja.

Terdapat pelbagai faktor yang dikatakan menjadi punca kepada perkara ini. Antaranya adalah perubahan iklim dan cuaca setempat. Akan tetapi pada masa kini malangnya ancaman kepupusan utama Orang Utan sedikit berbeza dibandingkan pada masa lalu..

MENGAPA POPULASI ORANG UTAN TERA4NCAM PvNAH PADA HARI INI?

Banyak faktor penyumbang kepada permasalahan ini. Sebagai contoh di Pulau Borneo. Kemvsnahan habitat akibat penebangan hutan yang tidak terkawal untuk tujuan pertanian dan pembalakan disamping aktiviti pemburuan h4ram dikenalpasti sebagai antara aktiviti manusia yang menyumbang kepada penurunan populasi Orang Utan.

Menjelang tahun 1986 populasi Orang Utan di Sabah dianggarkan berjumlah 20, 000 ekor sebelum jatuh secara drastik kepada hanya 11, 000 ekor sahaja pada tahun 2004.

Namun kita wajar berbangga apabila populasi Orang Utan di negara kita dikatakan jauh bernasib baik dibandingkan dengan ‘saudara-mara’ mereka di Indonesia. Dalam tempoh kurang lebih 20 ke 15 tahun kebelakangan ini penguatkuasaan undang-undang berkaitan kebajikan hidupan liar khasnya Orang Utan di Malaysia semakin membaik

Walaupun WWF cenderung meletakkan label sebagai‘ masih terdedah kepada ancaman’ namun di satu sisi badan pemeliharaan dan pemuliharaan hidupan liar dunia itu turut bersetuju bahawa kadar kemvsnahan habitat Orang Utan di negara kita adalah sangat rendah di samping hampir sifar kes berkenaan pembvruan h4ram keatas Orang Utan.

Bahkan majoriti populasi makhluk berbulu kemerah-merahan ini masih boleh ditemui di habitat asal ‘mereka’ khasnya kawasan hutan tanah rendah yang diletakkan di bawah status perlindungan hidupan li4r atau kawasan Hutan Simpan.

Pusat Rehabilitasi Hidupan Li4r Sepilok, Sandakan antara yang memainkan peranan aktif sejak awal penubuhannya pada tahun 1964 di Sabah dalam memberikan perlindungan kepada Orang Utan yang kehilangan habitat khasnya anak-anak Orang Utan ‘yatim piatu’ dan mengajarkan kemahiran mandiri kepada mereka agar dapat bertahan hidup sebaik dilepaskan kembali ke habitat liar.

Inisiatif yang serupa diambil di Indonesia menerusi penubuhan Pusat Rehabilitasi Orang Utan Nyaru Menteng pada tahun 1999 yang terletak di Kalimantan Tengah.

Populasi Orang Utan di Sarawak pula pada tahun 2004 berjumlah sekitar 1300 ekor dan kebanyakannya boleh ditemui di pusat perlindungan hidupan liar Lanjak Entimau dan kawasan Taman Negara Batang Ai di bahagian Selatan yang bersempadan langsung dengan Wilayah Kalimantan Barat.

PENUTUP

Kembali kepada kisah Orang Utan di Taman Kinabalu. Ada satu komen menarik dari salah seorang pengunjung halaman facebook ‘Sabah Parks’ bernama Alim Biun. Beliau mendakwa pernah ditugaskan di sekitar stesen Poring satu masa dahulu dan kali terakhir beliau melihat sarang Orang Utan berhampiran kawasan berkenaan adalah pada tahun 1979.

Terlepas daripada sama ada dakwaan berkenaan benar atau tidak, satu yang pasti alam kini sedang berusaha untuk kembali pulih setelah sekian lama membiarkan makhluk bernama manusia melakukan kerosa4kan demi keros4kan keatasnya. Berita seumpamanya ini bukan sahaja berlaku di Taman Kinabalu/Sabah/Malaysia sahaja.

Bahkan banyak laporan berkaitan berlaku di seluruh dunia. Kualiti udara semakin pulih. Haiwan-haiwan li4r mula berani masuk ke bandar-bandar. Ramai yang beranggapan manusia lah virvs yang sebenar. Benarkah pandangan sedemikian? Penulis memulangkan persoalan itu untuk sama-sama difikirkan bersama para pembaca sekalian.

Walahualam.

BACAAN LANJUT :

Kisah mengenai Orang utan Taman Kinabalu boleh diikuti di pautan berikut :https://m.facebook.com/story.php?story_fbid=1413812248789379&id=122393837931233


Manifestasi Helang Sebagai Panji-Panji Empayar Rom

Jika kita melihat kepada panji-panji perang Empayar Rom, terdapat seekor binatang yang digunakan sebagai lambat utama bagi menujukkan simbol kegagahan – burung helang ataupun aquilla. Perang pada zaman dahulu memerlukan suatu bentuk penanda untuk membezakan unit serta menudahkan panglima perang untuk memberi arahan terhadap kelompok unit-unit tertentu. Di sini, panji-panji (standard bearer) memainkan peranan penting sebagai aspek visual untuk pengecaman di medan tempur. Selalunya setiap legion mempunyai panji-panji yang unik, ini dibuat berdasarkan pengalaman tempur ataupun senioriti pasukan. Terdapat empat sebab mengapa panji-panji aquila sangat penting dalam kehidupan tentera Rom.

Dalam sebuah legion, terdapat beberapa hieraki yang utama:

Terdapat sesuatu perbezaan ketara di antara seorang aquilifer dan signifer, seorang signifer membawa simbol-simbol unit dan mempunyai pelbagai logo dan imej berdasarkan haiwan, mitos, kapal ataupun item-item tradisi masyarakat Rom. Manakala seorang aquilifer membawa tombak panjang yang digabungkan dengan perhiasan berbentuk burung helang yang dibuat daripada emas atau perak.

Berbalik pada manifestasi helang dalam Empayar Rom, Aquila menjadi lambang rasmi legion Rom apabila Konsul Rom, Gaius Marius menggunakannya pada tahun 102 SM. Sebelum itu, lima simbol telahpun berkhidmat sebagai standard ketenteraan: helang, serigala, minotaur, kuda, dan babi hutan. Burung helang memegang simbolisme khusus untuk orang Rom kerana ianya berkaitan dengan simbolisme keagamaan. Burung helang itu dikaitkan dengan Dewa Jupiter, dewa ketua Pantheon Rom yang menguasai langit dan guruh. Jupiter juga mempunyai seekor burung helang sebagai lambang haiwan kesucian beliau.

Selain simbolisme agama, helang tersebut dikaitkan dengan kekuatan, keberanian, dan mempunyai visi pandangan yang jauh di dunia kuno. Sebagai kesinambungan religio romana, maka helang itu terbang dari standard legion ke Gereja di Rom. Hal ini juga telah melihat bagaimana ia turut dipraktikkan oleh masyarakat awal Kristian yang mengantikkan simbolisme salib sebagai panji-panji sepertimana yang dilihat ketika Perang Salib.

Burung helang itu sangat penting untuk tentera Rom, ianya lebih daripada lambang sebuah legion. Ia mempunyai piawai dimana kehilangannya mampu membawa kecelakaan dan ini terbukti apabila tentera Rom sering melindungi panji-panji ini dan berusaha untuk memulihkannya jika ia hilang. Ia dikaitkan dengan maruah Rom dimana kehilangan sebuah panji-panji adalah sama seperti kehilangan Rom sebagai tamadun itu sendiri.

Sebagai contoh, kita lihat selepas Pertempuran Hutan Teutoburg, di mana orang-orang Rom menghabiskan beberapa dekad untuk memulihkan standard aquila yang hilang dari tiga pasukan yang dipimpin oleh Varus – Legio XVII, Legio XVIII, and Legio XIX. Jumlah bagi kehilangan panji-panji aquila yang dicatatkan dalam rekod sejarah adalah sebanyak 17 kali iaitu dalam 17 pertempuran. Menurut sumber arkeologi, tiada helang legion yang diketahui selamat. Walau bagaimanapun, sejumlah helang yang digunakan dalam kerajaan, sama ada melambangkan pemerintahan empayar atau digunakan sebagai lambang pengebumian, telahpun ditemui.

Dalam konteks tentera Muslim, Nabi Muhammad SAW juga mempunyai panji-panji berwarna hitam yang digelar, rāyat al-ʿuqāb (Panji-Panji Helang). Umum mengetahui bahawa sebelum kemunculan Islam, Empayar Rom merupakan suatu kuasa besar yang utuh pada zaman dahulu. Ini telah meluaskan pengaruh tentang pengunaan helang sebagai suatu imej kegagahan di mana masyarakat Arab awal mengaplikasikan simbol yang sama terhadap panji-panji mereka. Kita juga boleh melihat bendera Holy Roman Empire yang mempunyai helang yang berkepala dua, Nazi Jerman, Poland dan juga ketika pemerintahan monarki Tsar Rusia, Peter the Great yang mengisytiharkan dirinya penyambung Holy Roman Empire yang ketiga. Kebanyakkan heraldry di bahagian Eropah sedikit sebanyak memasukkan helang sebagai jata negara mereka.

Ia jadi mainstream dan masih dijadikan trend pada masa kini. Pada masa kini pula, kita boleh melihat bagaimana simbolisme helang ini muncul pada jata-jata negara. Amerika Syarikat menggunakan bald eagle yang terdapat secara meluas di Amerika, ia dikenali sebagai burung kebangsaan mereka dan ianya diangkat untuk dijadikan sebagai jata negara mereka. Hal ini kerana Amerika Syarikat jelas ingin memaparkan persamaan kekuatan mutlak sepertimana Empayar Rom. Kepetingan jata-jata negara ini terletak kepada kita sebagai rakyat untuk memahami secara jelas maksud yang ingin dibawa melalui suatu simbol itu serta dapat mentafsirkan simbolisme tersebut dalam menghayati semangat patriotik negara. Apakah maksud dan signifikasi bagi jata negara kita, Malaysia?

P.S – Jika anda melihat filem-filem atau permainan video yang berkisarkan Empayar Rom, cuba-cubalah untuk mengaplikasikan ilmu yang anda belajar hari ini dalam mengenali struktur sebuah Legion.

S E N A T V S   P O P V L V S Q V E · R O M A N V S

Rujukan

Dickson, W. and Mommsen, T. (2010). The History of Rome. Cambridge: Cambridge University Press.

Gibbon, E. and Mueller, H. (2003). The Decline and Fall of the Roman Empire. New York: Modern Library.

Mark, J. and Mark, J. (2014). Roman Standard. [online] Ancient History Encyclopedia. Available at: https://www.ancient.eu/Roman_Standard/ [Accessed 28 Jul. 2018].

Zolotarev, D. (n.d.). Zolotarev Design – Roman legion. [online] Zolotarevdesign.com. Available at: https://zolotarevdesign.com/roman-legion [Accessed 28 Jul. 2018].


Indonesia Puji Kempen #BMBF

Terlalu
awal untuk mengatakan bahawa #BMBF telah menjadi sebuah revolusi. Perjalanan
masih lagi jauh. Namun impak kempen ini semakin jelas untuk dikaji. Beberapa
barangan didapati telah turun harga. Sekalipun jika bukan faktor utama, tidak
boleh dinafikan bahawa #BMBF merupakan penyejuk hati dalam landskap
sosioekonomi yang harga barang jarang turun. Semua pihak boleh menikmati hasil
usaha kecil ini. Disebabkan itu, #BMBF
perlu diteruskan kerana usaha ini tidak susah pun.

Dalam
kalangan penentang, wujud gelak ketawa yang memperlekehkan kempen #BMBF.  Sejarah telah membuktikan penentangan
sebegini sangatlah sia-sia. Apabila beberapa kumpulan kecil yang tiada hubungan
pun bersatu atas satu tujuan, sebuah perubahan besar bakal berlaku. Dalam
Malaysia sendiri, situasi tersebut pernah berlaku iaitu pada tanggal 5 Mei
2018.

#BMBF
hanyalah nyalaan api kepada minyak yang telah lama tumpah. Jika dilihat dalam
negara-negara lain, kempen-kempen mereka lebih dahsyat.  Mungkin terdapat kerajaan yang meremehkan
kematian Mohamed Bouazizi dalam sejarah Kebangkitan Dunia Arab. Bukan itu
sahaja – kempen hak mengundi wanita dan revolusi warna turut mempunyai Boazizinya sendiri. Banyak kempen bermula dengan usaha skop kecil sahaja sebelum berkembang
secara besar-besaran. Dilihat #BMBF pun semakin mendapat perhatian luar
negara, bermula dengan menjadi sebutan dalam blogosfera Indonesia.

Walaupun
media Indonesia salah petik kempen ini sebagai amalan boikot terhadap bukan Islam,
majoriti besar memberikan reaksi bahawa Indonesia
perlu mempraktikkan sokongan kepada produk-produk Islam. Jika perkara ini
berterusan. “entrepreneurial empowerment” boleh menyertai senarai panjang
gerakan sosial yang menggegarkan dunia. Suatu masa dahulu, penentangan yang
kecil terhadap penindasan kerajaan telah menyebarkan semangat kebebasan di
seluruh dunia.

Sahutan
kempen yang popular merupakan perkara biasa. Salah satu kempen yang boleh
dikaitkan sebagai contoh ialah Gerakan Slow Food. Kempen ini bermula di Itali
pada tahun 1986 sebagai langkah menentang pembukaan McDonald di Spanish Steps,
Rom. Dalam masa tiga tahun, semangat kempen ini keluar dari Itali untuk
bertapak sebagai pertubuhan sah di 15 negara. Slow Food mengumumkan
manifestonya di Paris untuk mengutamakan
makanan tempatan dan persediaan tradisional dan menentang makanan segera
dan pengeluaran makanan industri.

Saban
tahun, Pertubuhan Slow Food mempunyai 100,000 ahli di 150 negara. Setiap
kawasan bagaikan kariah yang mana ketuanya bertanggungjawab untuk mempromosikan
keutamaan tempatan seperti makanan dan seni. Pada tahun 2004 pula, Slow Food
membuka Universiti Sains Gastronomi di Pllenzo, Piedmont, Colorno (sudah tutup)
dan Emilia-Romagna. Tujuan mereka adalah untuk menggalakkan kesedaran tentang
makanan bernutrisi.

#BMBF
merupakan sebuah kempen yang hampir serupa dengan Slow Food. Kedua-dua kempen
ini dikecam secara sosioekonomi. Misal kata kempen produk Islam disokong rapat,
pekerja-pekerja di syarikat pengeluaran bukan Islam akan menerima implikasi.
Dalam kalangan pekerja ini juga adanya orang Islam, yang bakal kehilangan
kerja. Slow Food turut dikecam kerana menyusahkan orang yang bekerja. Ketiadaan
restoran makanan segera dikatakan memaksa golongan pekerja berdepan dengan
dapur dalam keadaan keletihan. Hakikatnya, kedua-dua aspek ini sebenarnya jauh
panggang dari api kerana tidak berkait dengan matlamat asal.

Seperti yang ditulis dalam artikel lepas, sokongan kental kepada #BMBF membuka peluang pekerjaan, mengurangkan impak terhadap persekitaran, mencetuskan inovasi dan banyak lagi: https://www.thepatriots.asia/kehebatan-bmbf-yang-tidak-disedari-ramai/

Manfaat-manfaat
besar sebegini lebih menguntungkan berbanding isu pekerja yang hanya persepsi.
Benar kekurangan jualan dalam sebuah syarikat boleh menyebabkan “downsizing”
yang tidak pelik menipiskan tenaga buruh Islam. Sekalipun perkara tersebut
berlaku, pekerja-pekerja ini masih boleh mencari nafkah di tempat lain.
Solusinya ada, walaupun tidak baik kerana melibatkan pemberhentian kerja.
Tetapi sepertimana Slow Food tidak pun merosakkan hasil jualan
restoran-restoran makanan segera, paranoia yang sedang dijaja mudah kata tidak
langsung berasas.

Penguasaan
carta ekonomi terutamanya bagi umat Islam bakal menyusunkan semula landskap kekayaan
kepada orang Islam. Bagi yang tidak kaya sekalipun, kutipan besar di Lembaga
Zakat boleh membantu ramai. Maka konsistensi ialah apa yang #BMBF perlukan
untuk melangkah jauh ke persada dunia. Melihat bagaimana minyak masak Saji
direbutkan, senang kata banyak kejutan lagi bakal menanti.

Semoga
imbangan konsumerisme berpihak kepada #BMBF.

RUJUKAN:

About Slow Food’s History –  https://www.slowfood.com/about-us/our-history/

How
Protests Become Successful Social Movements –https://hbr.org/2017/01/how-protests-become-successful-social-movements


Kegiatan Orang Siak Di Kedah, Pulau Pinang & Perak Era Perang Saudara Kedah

Menurut Hikayat Siak, pada awal 1700-an berlaku perang saudara pertama di Kedah antara dua anak rajanya yang bersaudara. Raja yang muda memanggil bantuan Raja Kecil dari Siak manakala saudara baginda yang tua meminta sokongan Bugis Lima Bersaudara yang diketuai Daeng Perani.

Perang berlaku selama dua tahun seberang menyeberang kubu di Sungai Merbok sehinggalah pada suatu hari Raja Kecil dengan tipu muslihatnya telah menembak Daeng Perani dari atas rumahnya. Jenazah itu kemudian hanyut ke hilir dan dibawa untuk dikuburkan di Kampung Ekor Lubok di Sidam Kiri dalam lembah Sungai Muda. Kawasan tersebut berkemungkinan adalah pangkalan Bugis dan berkemungkinan pusat operasi saudara baginda raja muda.

Kematian Daeng Perani menandakan berakhirnya perang saudara pertama di Kedah namun konflik ini berlarutan sehingga 1770-an.

Dalam pada itu tatkala Raja Kecil di Kedah baginda telah bernikah dengan adinda baginda raja muda Kedah dan begitu juga Daeng Perani. Mungkin ia strategi menang-menang agar siapapun pemenang perang ini pihak yang kekal berkuasa akan meraih sokongan kedua dua belah pihak penyokong. Pernikahan tersebut menghasilkan zuriat baginda Raja Kecil yang bernama Raja Barkabat.

Raja Barkabat mungkin mempunyai hak keatas wilayah yang dimenangi ayahanda baginda sehingga disebut pula dalam Hikayat Misa Melayu negeri Perak bahawa dianggarkan sekitar sebelum 1750, Raja Barkabat telah cuba untuk menawan Bukit Gantang walaupun baginda telah gagal untuk menyeberang Bukit Berapit dan masuk ke Kuala Kangsar. Angkatan baginda yang memusnahkan Bukit Gantang telah dihadang oleh pasukan Perak pimpinan Tuanku Raja Muda Iskandar yang kelak bakal menjadi sultan Perak(1750-1765).

Raja Barkabat telah dibantu oleh dua orang Bugis bernama Daeng Matekok dan Daeng Mencelok. Daeng Matekok ialah orang Wajok yang disebut dalam Hikayat Siak telah mengahwini anak saudara tiri Raja Barkabat, anak Sultan Mahmud lalu melahirkan Tengku Ismail.

Kedudukan orang pegawai Siak di Kedah boleh dikira menjadi permulaan kepada kemasukan beramai ramai komuniti Sumatera dari Batu Bara, Deli, Asahan dan Minangkabau. Misalnya Batu Bara yang diperintah empat penghulu yang setia kepada Raja Kecil sering menjadi transit orang perhuluan ranah Minangkabau untuk ke semenanjung.

Misa Melayu menyatakan ketika Sultan Iskandar Syah mengatur satu ekspedisi ziarah ke seluruh negerinya sehingga ke Matang maka orang Rawa dan Minangkabau yang ramai di Larut Matang datang kepada baginda mempersembahkan segala hasil mereka dan dikatakan mereka zaman-berzaman sering ke Pulau Pinang untuk mencari aneka yakni barang keperluan atau bahan hasil bumi yang kaya di situ.

Ini menyokong pelbagai fakta bahawa orang Sumatera telah menduduki Pulau Pinang seawal sebelum pendaratan Light lagi pada 1786 dan mempunyai penempatan dagang seperti yang diperkirakan sejak 1710, 1723 yang diasaskan Nakhoda Nan Intan dan adindanya Nakhoda Kechil dan juga Datuk Jenaton sekitar 1750-an (Muhammad Hj. Salleh)

Kelemahan Siak dan kuasa Minangkabau bermula akibat perang saudara Siak setelah mangkatnya Raja Kecil, antara lapis anak antara Sultan Mahmud dengan Raja Alam, dan lapis seterusnya antara Sultan Ahmad Bersaudara dengan bapa saudaranya Tengku Muhammad Ali. Suara Siak mula dipandang enteng misalnya suruhan minta bantuan ke Kedah diwakili Tengku Abdullah tidak dilayan.

– tm


Harta Karun Dari Makam Bangsawan Firaun Yang Dilupakan

Pasangan Yuya dan Thuya (Thuya dan Tjuyu) melahirkan setidak-tidaknya seorang tokoh penting dalam sejarah Mesir, iaitu Tiye yang kemudiannya menjadi isteri Amenhotep III, ibu Akhenaten, dan nenek Tutankhamun. Yuya dan Thuya juga dipercayai mempunyai seorang putera bernama Ay, yang juga merupakan nama penting dalam sejarah Mesir Purba. Bukan sekadar sosok tubuh mereka sahaja yang diraikan, akan tetapi makam persemadian mereka turut dianggap sebagai salah sebuah penemuan paling mengujakan di Mesir.

Pada kurun ke-20 M, nama Yuya dan Tuya sekali lagi meniti bibir ahli-ahli arkeologi dunia apabila makam mereka dijumpai dua dekad sebelum Howard Carter menemukan makam Tutankhamun (1922). Justeru ketika itu, makam Yuya dan Tuya dianggap sebagai khazanah arkeologi paling berharga di Mesir.

Makam yang dilabel sebagai KV46 itu terletak di Lembah Raja-Raja. Seni binanya bercirikan makam-makam Dinasti Ke-18 Mesir dan dinding-dindingnya kosong dari sebarang lukisan. Ia dijumpai pada tahun 1905 oleh James E. Quibell yang ketika itu berkhidmat di bawah seliaan Theodore Davis. Sepanjang sejarah, ia dipercayai telah dir0mp4k sebanyak tiga kali. Namun, kebanyakan barang berharga di dalamnya masih tersisa sehingga dapat dijadikan sebagai khazanah arkeologi di masa kini.

Antara tinggalan arkeologi yang dijumpai di dalamnya termasuklah mumia Yuya dan Tuya yang masih berkeadaan terpelihara rapi. Bahkan sehingga hari ini, mumia mereka berdua dianggap sebagai mumia paling sempurna pernah ditemui di Mesir. Cuma malangnya, semasa musibah menimpa muzium di Kaherah pada tahun 2011, mumia Tuya mengalami kerosakan.

Selain mumia, ahli-ahli arkeologi turut menemui keranda-keranda berbentuk manusia, keranda berbentuk kotak, balutan-balutan mumia, kelengkapan-kelengkapan kepala, sejumlah tangkal, kumbang-kumbang scarab, bekas-bekas kanopik, patung-patung shabti, papyrus, palet-palet tulisan, burung-ba, kerusi-kerusi emas, cermin, sistrum, permaidani, sandal, baluk, balang tembikar, barangan kemas, mohor-mohor kecil, dan banyak lagi barangan lain.

Bagaimanapun, artifak yang dianggap paling menarik perhatian adalah pedati yang masih berkeadaan sempurna. Sama seperti mumia Yuya dan Tuya, ia dianggap sebagai pedati purba paling terpelihara di dunia. Ukiran pada pedati tersebut tidaklah begitu menonjol, namun cirinya yang ringkas mempunyai daya tarikan yang tersendiri. Reka bentuk kotak-kotak barangan kemas Yuya dan Tuya juga menawan hati. Ia dihasi dengan gading, faience, dan kayu hitam sementara tulisan-tulisannya pula diukir dengan tinta emas.

Sebahagian artifak yang dijumpai di makam KV46 ini juga mengandungi nama Amenhotep III dan isterinya, Tiye. Hal ini membuktikan bahawa nama Yuya dan Tuya tidaklah ditempa dalam sejarah hanya kerana mereka merupakan ibu bapa kepada Tiye, akan tetapi disebabkan kedudukan mereka yang penting di istana firaun.

Kerusi-kerusi yang ditemui di dalam makam mereka bahkan sama megah dengan kerusi yang ditemui di makam Tutankhamun hinggakan ia digunakan sebagai kerusi rasmi yang diduduki oleh Maharani Eugenie semasa upacara perasmian pembukaan Terusan Suez.

Tanpa dapat disangkal, sosok tokoh Yuya dan Tuya cukup signifikan dalam sejarah Mesir Purba dan sedikit sebanyak, penemuan artifak-artifak di Makam KV46 ini mensohorkan lagi nama pasangan tersebut.

TERJEMAHAN:

Natalia Klimczak. (20 September 2016). The Magnificent Tomb and Treasures of Forgotten Couple Yuya and Tuya. Ancient Origins. https://www.ancient-origins.net/ancient-places-africa/magnificent-tomb-and-treasures-forgotten-couple-yuya-and-tuya-006683


Sumpahan Supirak, Asal Kapal Menjadi Batu

CERITA anak derhaka yang disumpah menjadi
batu seperti cerita Malim Kundang dan Si Tanggang sememangnya antara sastera
rakyat yang amat terkenal seanterio nusantara.
Ianya juga turut memberi pengajaran kepada generasi muda agar jangan
sama sekali melupakan kedua orangtua tatkala sudah disimbahi dengan
kesenangan.  Sentiasa ada maksud yang
tersirat disebalik yang tersurat buat pedoman kita semua.

Dan bercerita dari aspek cerita anak derhaka
ini tanpa kita sedari sebagai rakyat Malaysia ada satu penceritaan yang hampir
sama cuma mungkin wataknya berbeza iaitu yang dikatakan mempunyai perkaitan
dengan kewujudan sebuah pulau yang terletak nun di Pitas, Sabah.  Pulau itu dinamakan Pulau Supirak yang mana
merupakan kawasan tarikan pelancong di kawasan tersebut kerana rupabentuknya
seperti sebuah kapal.

Al-sahibul hikayat diceritakan suatu waktu
dahulu di sebuah perkampungan yang dinamakan Kampung Kougun tinggal sepasang
suami isteri.  Oleh kerana perkampungan
mereka terletak di tepi laut maka sudah menjadi lumrah dahulukala mata
pencarian utama mereka adalah sebagai nelayan.
Pada suatu hari, si suami yang keluar ke laut telah hilang. Si isteri
yang bernama Supirak pula yang sedang berbadan dua tetap sabar menunggu suami
di tepian pantai setiap hari.  Hari berganti
bulan dan seterusnya genaplah sembilan bulan kandungan Supirak dan apalah
nasibnya terpaksa mengharungi penghidupan tanpa suami.

Menempuhi penghidupan ala kadar, Supirak
membesarkan cahayamatanya yang dinamakan Ragam sendirian dan ternyata kegigihan
serta berkat tunjuk ajar dari ibu yang baik menjadikan Ragam tampil sebagai
pemuda yang kuat bekerja dan sentiasa mendahulukan ibunya Supirak di dalam
serba serbi.  Dari hanya pondok buruk
tempat berteduh dari panas mentari dan hujan, Ragam mampu membina dengan tulang
empat keratnya sebuah rumah yang sederhana di kawasan yang dinamakan Torong
Puteh.

Dek kerana fobia dengan dunia lautan kerana
suaminya “hilang” begitu sahaja ditelan air laut membuatkan Supirak, si ibu
tidak pernah membenarkan anak tunggalnya menjadi nelayan.  Akur dengan permintaan ibunya maka dikatakan
Ragam hanya bekerja kampung sahaja seperti mencari kayu api, membina rumah dan
sebagainya.  Namun jauh disudut hati
Ragam sebenarnya masih lagi diulit untuk menjelajah dunia lautan seperti
ayahnya tetapi disimpan niat tersebut bagi menjaga hati ibunya, Supirak.

Pada suatu hari dikatakan ada sebuah bahtera
yang cukup besar datang berlabuh di Torong Puteh.  Kedatangan bahtera itu adalah untuk mengisi
bekalan bagi pelayaran yang seterusnya.
Ragam seperti selalunya yang bekerja kampung akan mengayuh perahunya
menjual apa sahaja barangan yang mampu dijual kepada kapal-kapal yang
singgah.  Kagum dengan bahtera tersebut
yang ada serba-serbi menyebabkan Ragam mempunyai niat untuk memohon pekerjaan
sebagai anak kapal di bahtera tersebut.

Tatkala pulang ke rumah pada hari itu setelah
habis bekerja, Ragam duduk termenung di tangga rumahnya yang menghadap
laut.  Keadaan anak tunggalnya yang
nampak sedih telah menyebabkan ibunya si Supirak mengetahui ada sesuatu yang
tidak kena.  Dan setelah disoal
berulangkali akhirnya Ragam meluahkan isihatinya iaitu memohon keizinan
daripada ibunya untuk beliau bekerja menjadi anak kapal.  Walau pada mulanya Supirak membantah namun
melihat kesungguhan Ragam akhirnya beliau mengalah dan membenarkan anak
tunggalnya untuk bekerja jauh dan meninggalkan dirinya seorang diri di Torong
Puteh.

Keesokan harinya, Ragam mendatangi bahtera
besar tersebut dan kerana kepetahan beliau berbicara ditambahlagi susuk
badannya yang sasa akhirnya beliau diterima bekerja sebagai anak kapal oleh
nakhoda bahtera tersebut.  Tiba waktunya
Ragam hendak berangkat ke negara orang, ibunya si Supirak turut menghantar
beliau dengan berperahu ke bahtera besar itu. Setelah naik ke bahtera itulah,
dikatakan Ragam berjanji dengan ibunya bahawa beliau akan pulang jua suatu hari
nanti membawa kekayaan untuk ibunya agar tidak lagi melalui kesusahan
hidup.  Ibunya si Supirak pula merelakan
pemergian anak tunggalnya dengan linangan airmata dan sebagai bukti ikatan
janji pada ibunya, Ragam telah memberikan mencabut sehelai rambutnya untuk
disimpan ibunya.

Hendak dijadikan cerita ketika di dalam
pelayaran, Ragam merupakan kelasi yang cukup rajin dan berdedikasi sehingga
menjadi orang harapan kepada nakhoda bahtera tersebut.  Dan apabila nakhoda bahtera bersara akhirnya
Ragam diangkat untuk mengambilalih tugasnya sebagai nakhoda dan sejak itulah
nama Nakhoda Ragam begitu gah sekali.

Suatu hari bahtera Nakhoda Ragam singgah
untuk berniaga di sebuah pulau yang bernama Pulau Intan.  Disitulah Nakhoda Ragam bersua dengan seorang
gadis yang elok rupa parasnya lantas jatuh cinta pandang pertama. Gadis ini
bernama Dayang Dundunai dan merupakan puteri kepada pemerintah Pulau
Intan.  Dek kerana hati sudah bersatu
akhirnya Nakhoda Ragam memberanikan diri untuk bertandang ke istana Bahkiah
bagi menemui sendiri ayahanda gadis tersebut.
Atas sifat Nakhoda Ragam yang beradat itu membuatkan pinangan beliau
langsung diterima oleh ayahanda Dayang Dundunai dan majlis perkahwinan mereka
diadakan dengan gilang gemilang sekali.

Setelah lama di Pulau Intan akhirnya Nakhoda
Ragam memohon keizinan daripada ayahanda mertuanya untuk membawa isterinya
Puteri Dayang Dundunai belayar dan berjumpa dengan keluarganya di Torong Puteh.  Bermulalah episod pelayaran pertama Nakhoda
Ragam bersama isterinya membelah lautan menuju ke destinasi kampung
halamannya.  Tatkala sebuah bahtera besar
melabuhkan sauh di sebuah kawasan pantai yang terpencil sudah tentu akan
menjadi bualan penduduk kampung dan perkhabaran seorang anak Torong Puteh sudah
menjadi seorang nakhoda yang kaya raya akhirnya sampai ke telinga ibunya iaitu
Supirak.

Dengan hati yang gembira dan bangga, si ibu
Supirak tanpa membuang masa telah berdayung menuju ke bahtera Nakhoda
Ragam.  Ketika sudah berada dekat di
bahtera Nakhoda Ragam itulah Supirak memohon keizinan daripada anak kapal untuk
beliau naik menemui anak lelaki kesayangannya.
Namun sayangnya dek kerana beliau kelihatan miskin dengan baju yang
lusuh dan compang camping menyebabkan beliau dilarang untuk berbuat
demikian.  Mendengar keriuhan itu
menyebabkan Nakhoda Ragam meninjau apa yang berlaku dan dek kerana malu
lebih-lebih lagi isterinya Puteri Dayang Dundunai ada disebelah beliau
menyebabkan beliau sendiri turut memaki hamun dan menghina ibu kandungnya.

Kerana dimalukan dan dihalau, akhirnya
Supirak kembali ke pondok buruknya dengan perasaan yang cukup kesal dan
kecewa.  Anak yang dikandungnya sembilan
bulan sembilan hari dan dibesarkan umpama menatang minyak yang penuh malu
mengaku dirinya sebagai ibu kandung dek kerana kemiskinan.  Remuk hatinya diperlakukan sedemikian rupa
sehinggalah si Supirak yang kecewa mengeluarkan helaian rambut yang diberikan
Nakhoda Ragam awal dahulu lantas menyumpah seluruh bahtera dan isinya menjadi
batu.

Tatkala itulah juga diceritakan laut yang
tenang bertukar bergelora, cuaca yang redup berubah menjadi gelap dan hujan
lebat jatuh ke bumi.  Pada ketika itulah,
bahtera Nakhoda Ragam sudah terombang ambing dipukul gelora.  Di dalam keadaan yang hingar bingar itulah
Nakhoda Ragam sedar bahawa dirinya telah membuat dosa yang amat besar ke atas
ibunya.  Sesal dahulu pendapatan, sesal
kemudian tiada gunanya kerana hati ibunya sudah remuk berkecai atas kelakuannya
yang biadap.  Akhirnya bahtera besar
Nakhoda Ragam bertukar menjadi batu yang dinamakan Pulau Supirak oleh
masyarakat tempatan di Pitas, Sabah.

Begitulah cerita legenda versi Sabah yang
mempunyai persamaan dengan cerita si Tanggang ataupun Malim Kundang.  Nama seperti Nakhoda Ragam mungkin sesuatu
yang amat menarik untuk kita teliti kerana ianya bersamaan dengan nama seorang
pemerintah Brunei yang turut terkenal ceritanya mengembara dari satu tempat ke
tempat yang lain di Pulau Borneo.  Kalau
sudah namanya sepulau mesti ada perkaitannya biarpun cerita legenda itu adalah
berdasarkan cerita benar dan kemudiannya ditokok tambah oleh penglipurlara untuk
pengindahan cerita.

Tidak kenal maka tidak cinta.

-HB-

Rujukan:


“Kehebatan Melayu Meredah Samudera” –  Institut Alam dan Tamadun Melayu

MUNGKIN ramai yang tidak mengetahui ilmu pelayaran dan pembuatan perahu sebenarnya telah dikuasai oleh orang Melayu sejak zaman prasejarah lagi.

Hal ini dibuktikan berdasarkan rekod sejarah dan penemuan artifak yang menunjukkan penguasaan masyarakat Melayu dalam kemahiran tersebut.

“Bukti penyebaran gendang Dongsong dan loceng di Asia Tenggara sekitar 500 Sebelum Masihi dan amalan pengebumian di dalam perahu yang dianggarkan berlaku pada 200 Sebelum Masihi yang dijumpai di Kuala Selinsing, Perak merupakan antara bukti wujudnya aktiviti pelayaran laut di alam Melayu.

“Penggunaan perahu juga telah digambarkan menerusi lukisan gua yang menggunakan bahan mineral hematit yang berkemungkinan bermula sejak zaman Neolitik di Gua Kain Hitam, Kompleks Gua Niah di Sarawak.

“Bukti lain menerusi kajian Prof. Dr. Stephen Chia dari Universiti Sains Malaysia yang dijalankan di Bukit Tengkorak, Semporna, Sabah mendapati wujud rangkaian perdagangan maritim di antara Kepulauan Asia Tenggara dan Pasifik sejak ribuan tahun lalu,” demikian kata Timbalan Pengarah Institut Alam dan Tamadun Melayu (Atma), Universiti Kebangsaan Malaysia (UKM), Prof. Madya Dr. Zuliskandar Ramli.

Katanya, kehebatan Melayu turut dikaitkan dengan dunia pelayaran berdasarkan data yang menunjukkan wujudnya penempatan yang diduduki pelayar Austronesia atau Melayu di Madagaskar sejak zaman akhir prasejarah.

“Ini membuktikan bahawa pelayar Melayu sudah sampai di Afrika antara tahun 500 hingga 1000 Sebelum Masihi.

“Bahasa pertuturan masyarakat di Madagaskar iaitu Malagasi didapati amat rapat dengan bahasa Malayo-Polinesia yang banyak digunakan penduduk Indonesia, Malaysia dan Filipina,” ujarnya.

Merujuk catatan Yunani pula, kapal-kapal Melayu bersaiz besar yang mencapai muatan 1,000 tan telah sampai ke India pada abad kedua atau ketiga Masihi.

“Pada pendapat saya, orang Melayu yang sebenarnya membuka peluang perdagangan kepada pedagang India sejak abad ke-10 Masihi.

“Malah untuk sampai ke benua Afrika, orang Melayu perlu menempuh India, kemudian melalui Timur Tengah dan akhirnya ke Madagaskar.

“Laluan perdagangan ini dikuasai orang Melayu disebabkan mereka handal dalam konteks pelayaran dan membuat kapal.

“Aktiviti pelayaran dan perkapalan itu juga membolehkan orang India datang menerokai alam Melayu,” katanya.

Tambahnya, berdasarkan catatan China, mereka turut mengagumi kemahiran dan kehebatan orang Melayu dalam menguasai ilmu pelayaran.

“Orang Cina mengetahui kemahiran pembuatan kapal dan pelayaran yang dimiliki orang Melayu. Mereka juga banyak belajar dengan orang Melayu. Penggunaan kapal layar yang dihasilkan orang Melayu turut diperkatakan,” katanya.

Catatan Portugis turut menggambarkan bahawa perahu yang digunakan di alam Melayu lebih besar daripada kapal yang digunakan mereka.

Orang Portugis menyamakan perahu Melayu dengan kapal dari Eropah ketika itu yang dikatakan mampu membawa muatan 400 hingga 500 tan metrik, selain mampu menampung 1,000 orang.

“Kehebatan orang Melayu juga terserlah dalam ilmu astronomi. Mereka tidak menggunakan kompas dan peta, sebaliknya bergantung dengan alam sekeliling untuk berlayar ke sesuatu tempat.

“Dengan melihat warna air laut, hidupan laut dan bintang pada waktu malam, mereka boleh mengandaikan telah sampai di sesuatu lokasi,” katanya.

Sumber: Utusan


Perbandingan Bahasa: Jakun, Temuan, dan Seletar

Menurut Kamus Dewan Edisi Keempat, “perbandingan” telah ditakrifkan sebagai “hal berbanding atau dibandingkan”. Menurut Kamus Besar Bahasa Indonesia, “bahasa” telah ditakrifkan “sistem lambang bunyi yang digunakan untuk mengidentifikasikan diri”.

Bahasa Jakun dituturkan oleh 28 000 orang di Malaysia. Bahasa tersebut boleh ditemui di negeri Pahang dan Johor. Bahasa tersebut dikenali sebagai “Orang Hulu”.

Bahasa Temuan dituturkan oleh 23 000 orang di Malaysia. Bahasa tersebut boleh ditemui di negeri Selangor, Pahang, Johor, Melaka, dan Negeri Sembilan. Bahasa tersebut dikenali sebagai “Bahasak Temuan”.

Bahasa Seletar dituturkan oleh 1500 orang di Malaysia dan Singapura. Bahasa tersebut boleh ditemui di negeri Johor dan Singapura. Bahasa tersebut dikenali sebagai “Orang Seletar”.

Apakah perbezaan dan persamaan antara Bahasa Jakun, Temuan, dengan Seletar? Barangkali artikel ini akan dapat membantu sedikit persoalan kita. Harap bacalah dengan tenang dan hati yang terbuka.

ANALISIS AYAT SATU

Pertimbangkan ayat berikut dalam ketiga-tiga bahasa tersebut. Ayat tersebut membawa maksud “Kekal berada di rumah”.

Bahasa Jakun:
Kekal beradak di rumah kajeh.

Bahasa Temuan:
Sengoh hajak deket umah.

Bahasa Seletar:
Dudok deket umah.

Ayat Jakun di atas agak serupa dengan Bahasa Melayu. Bahasa itu mempunyai perkataan “beradak”, manakala Bahasa Melayu mempunyai “berada”. Makna dan asal-usul perkataan “kajeh” tidak dapat ditemui oleh penulis artikel ini.

Ayat Temuan di atas agak jauh dengan Bahasa Melayu. Bahasa itu mempunyai perkataan “hajak”. Perkataan “hajak” berasal daripada Sanskrit, “sahaya (सहज)”. Asal-usul perkataan “sengoh” tidak dapat ditemui oleh penulis artikel ini.

Ayat Seletar di atas serupa dengan Bahasa Melayu. Bahasa itu mempunyai perkataan “dudok”, manakala Bahasa Melayu mempunyai “duduk”. Ayat tersebut sepadan dengan ayat “Duduk dekat rumah” dalam Bahasa Melayu.

ANALISIS AYAT DUA

Pertimbangkan ayat berikut dalam ketiga-tiga bahasa tersebut. Ayat tersebut membawa maksud “Patuhi arahan semasa”.

Bahasa Jakun:
Hikut arahan semasak.

Bahasa Temuan:
Ekot nah arahan.

Bahasa Seletar:
Ekot arahan semasak.

Ayat Jakun di atas serupa dengan Bahasa Melayu. Bahasa itu mempunyai perkataan “hikut” dan “semasak”, manakala Bahasa Melayu mempunyai “ikut” dan “semasa”. Ayat tersebut sepadan dengan ayat “ikut arahan semasa” dalam Bahasa Melayu.

Ayat Temuan di atas agak jauh dengan Bahasa Melayu. Bahasa itu mempunyai perkataan “ekot”, manakala Bahasa Melayu mempunyai “ikut” dan “semasa”. Asal-usul perkataan “nah” tidak dapat ditemui oleh penulis artikel ini.

Ayat Seletar di atas serupa dengan Bahasa Melayu. Bahasa itu mempunyai perkataan “ekot” dan “semasak”, manakala Bahasa Melayu mempunyai “ikut” dan “semasa”. Ayat tersebut sepadan dengan ayat “ikut arahan semasa” dalam Bahasa Melayu.

Bahasa Jakun dan Seletar mempunyai perkataan “semasak”. Perkataan tersebut berasal daripada Sanskrit, “masa (मास)”.

ANALISIS AYAT TIGA

Pertimbangkan ayat berikut dalam ketiga-tiga bahasa tersebut. Ayat tersebut membawa maksud “Elakkan berita palsu”.

Bahasa Jakun:
Helak beritak palsu.

Bahasa Temuan:
Hau kelinggai berita muhung.

Bahasa Seletar:
Usah seber cita encak betul.

Ayat Jakun di atas serupa dengan Bahasa Melayu. Bahasa itu mempunyai perkataan “helak” dan “beritak”, manakala Bahasa Melayu mempunyai “elak” dan “berita”. Ayat tersebut sepadan dengan ayat “elak berita palsu” dalam Bahasa Melayu.

Ayat Temuan di atas agak jauh dengan Bahasa Melayu. Bahasa itu mempunyai perkataan “berita muhung”, manakala Bahasa Melayu mempunyai “berita bohong”. Asal-usul perkataan “hau” dan “kelinggai” tidak dapat ditemui oleh penulis artikel ini.

Ayat Seletar di atas agak serupa dengan Bahasa Melayu. Bahasa itu mempunyai perkataan “seber”, manakala Bahasa Melayu mempunyai perkataan “sebar”. Asal-usul perkataan “encak” tidak dapat ditemui oleh penulis artikel ini.

Bahasa Jakun, Temuan, dan Seletar masing-masing mempunyai perkataan “beritak palsu”, “berita”, dan “cita”. Perkataan “beritak” dan “berita” berasal daripada Sanskrit, “vrrta (वृत्त)”. Perkataan “palsu” dan “cita” pula masing-masing berasal daripada Portugis, “falso” dan Pali, “citta”.

KOSA KATA

Ketiga-tiga bahasa tersebut mempunyai kosa kata yang mungkin tidak wujud dalam bahasa lain. Sebahagiannya boleh diagak manakala sebahagian yang lain sukar difahami. Antara perkataan yang terdapat dalam Bahasa Jakun ialah “ajeh”, “kam”, “napa”, “muat”, dan “bajuk”. Kelima-lima perkataan tersebut membawa maksud “awak”, “saya”, “apa”, “buat” dan “baju”.

Antara perkataan yang terdapat dalam Bahasa Temuan ialah “genui”, “aki”, “wa’ak”, “laki’ek”, dan “bini’ek”. Kelima-lima perkataan tersebut membawa maksud “nenek”, “datuk”, “pakcik”, “suami” dan “isteri”. Antara perkataan yang terdapat dalam Bahasa Seletar ialah “man”, “nimun”, “isum”, “aheq”, dan “angguk”. Kelima-lima perkataan tersebut membawa maksud “makan”, “minum”, “khinzir”, “air” dan “anjing”.

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Bolehkah penutur Jakun, Temuan, dan Seletar dapat faham satu sama lain? Dengan keadaan, mereka tidak mengenali Bahasa Melayu, Inggeris, Indonesia, tidak pernah bertemu, dan mereka perlu berbual dengan menggunakan bahasa masing-masing.

Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

AKHIR KATA

Kesimpulannya, itu adalah artikel tentang perbandingan antara Bahasa Jakun, Temuan, dan Seletar. Mereka adalah antara Malayik di bawah Austronesia. Ketiga-tiga bahasa tersebut serumpun dengan Melayu, Iban, Minangkabau, Kedayan, dan lain-lain.

Pada hakikatnya, penulis hendak mengucapkan berbanyak-banyak terima kasih kepada mereka yang membantu dalan menyiapkan artikel ini. Jasa mereka tidak terhitung banyaknya. Apakah yang penulis terlupa tentang ketiga-tiga bahasa tersebut? Harap berikan ulasan anda di dalam ruangan ulasan di bawah. Semoga artikel ini membawa manfaat kepada semua pihak baik secara langsung ataupun tidak langsung.

TAMAT.

RUJUKAN:

Dewan Bahasa dan Pustaka: Perbandingan. Dicapai pada 5hb April 2022 dari https://prpm.dbp.gov.my/cari1?keyword=perbandingan
Kamus Besar Bahasa Indonesia: Bahasa. Dicapai pada 5hb April 2022 dari https://kbbi.kemdikbud.go.id/entri/bahasa

Masyarakat Orang Asli: Suatu Pengenalan. Dicapai pada 5hb April 2022 dari http://skmensoncameron.blogspot.com/…/masyarakat-orang…

Jakun Language. Dicapai pada 5hb April 2022 dari https://www.ethnologue.com/archive-redirect

Temuan Language. Dicapai pada 5hb April 2022 dari https://www.ethnologue.com/archive-redirect

Orang Seletar. Dicapai pada 5hb April 2022 dari http://www.unesco.org/…/en/atlasmap/language-id-2282.html
Bahasa dan Dialek Pribumi Malaysia. Dicapai pada 5hb April 2022 dari https://m.facebook.com/102664131233399/posts/141873487312463/?app=fbl

Mari belajar bahasa asli Jakun. Dicapai pada 5hb April 2022 dari http://roniironi.blogspot.com/…/normal-0-21-false-false…

Belaja’r Bahasa Temuan – 2. Dicapai pada 5hb April 2022 dari http://inak-temuan.blogspot.com/…/belajar-bahasa-temuan…

Belajar Bahasa Asli Seletar. Dicapai pada 5hb April 2022 dari http://kedapskdanga.blogspot.com/…/belajar-bahasa-asli…


Bandar Yang Waktu Malamnya Sahaja Sepanjang Enam Bulan

Terbit tenggelam Matahari sudah lama mengikatkan masa dalam hidup kita. Bangun pagi pergi kerja. Sebelah petang balik rumah. Malam pula tidur untuk rehat sampai esok hari. Semuanya berpandukan Matahari. Namun macam mana kalau Matahari langsung tidak terbit… atau tidak tenggelam walau sehari pun? Bunyi pelik untuk kita. Tetapi bagi penduduk di bandar Tromso, ini perkara biasa.

Tromso terletak dalam negara Norway – beribu-ribu kilometer jauh daripada ibu negara Oslo. Punyalah jauh sampai lagi dekat kalau pintas melalui Sweden kalau ingin pergi balik antara Oslo-Tromso. Kalau ikut pembahagian zon, Tromso terletak dalam Arctic Circle – iaitu satu garisan latitud yang kitaran hariannya memang rumit lagi merumitkan.

Sementara dunia patuh pada pagi, petang dan malam, Tromso ikut hukum “Polar Day” (Mei sampai Julai) dan “Polar Night” (November hingga Januari). Waktu “Polar Day” (Siang Kutub), Matahari tidak tenggelam walau sehari pun. Manakala “Polar Night” (Malam Kutub) pula Matahari takkan terbit. Antara dua tempoh ini pula, terbit tenggelam Matahari tersangat rambang sampai boleh kata enam bulan jugalah untuk waktu siang (Leibowitz, 2015).

Kenapa Ada Siang Kutub dan Malam Kutub

Kita di Malaysia sangat biasa dengan peredaran Matahari daripada timur ke barat. Macam biasa pukul 11:30 pagi hingga 1:30 petang, Matahari sememangnya akan terpacak di atas kepala. Tetapi penduduk Tromso (dan banyak tempat lagi) akan tengok Matahari di satu bahagian langit sahaja. Mudah kata, matahari timbul di arah tenggara dan tenggelam pula di arah timur laut. Satu arah saja. Sesiapa yang tengok filem The Proposal, lakonan Ryan Reynolds dan Sandra Bullock, mungkin akan faham terus.

Fenomena ini sememangnya biasa bagi penduduk mana-mana tempat dalam bulatan ini (Fjord Tours, 2019).

Inilah Arctic Circle: lagi utara kita pergi, lagi keraplah kita tengok terbit tenggelam Matahari macam dalam gambar contoh. Dan juga lagi ketaralah fenomena Siang Kutub dan Malam Kutub. Semua yang berada dalam Arctic Circle mematuhi kitaran hari berbeza untuk dibandingkan penduduk zon khatulistiwa. Jadi kalau Siang Kutub dan Malam Kutub berlaku di Malaysia, itu tandanya alignment Bumi lari teruk.

Macam Mana Keadaan Waktu Siang Kutub

Mesti ada yang tertanya-tanya. Macam mana keadaan waktu siang kutub? Gelap mana waktu malam kutub? Ada banyak contoh boleh dibawa untuk perbincangan.

Pada tengah malam, macam biasa. Gelap gelita. Keadaannya mudah untuk dibayangkan. Cahaya tetap ada cuma bukanlah terang benderang seperti siang Malaysia. Ibaratkan siang pada hari langit berawan tebal. Penduduk masih boleh keluar sana sini dengan syarat berpakaian tebal. Walau bagaimanapun, masih kena berwaspada kerana Tromso selalu hujan terutamanya pada bulan Oktober.

Suhunya pada minggu musim panas (Jun hingga Julai misalnya) naik turun dalam lingkungan 7°C hingga 18°C. Nampak sangat orang sana kena selalu duduk rumah. Namun bukan semua yang boleh bekerja dari rumah semata-mata. Ada yang terpaksa keluar juga. Kerana Tromso terletak di perairan yang kata dengan hasil laut. Ikan di bandar ini sangat banyak sampai Tromso diisytihar pelabuhan perikanan paling besar Norway. Malah kekayaan hasil laut membawa komuniti sains ke Universiti Tromso yang merupakan pusat penyelidikan Arktik (Top Universities, n.d.).

Banyak pengajaran boleh diambil daripada Tromso. Tidak perlu jadi enjin ekonomi negara untuk dapat perhatian dunia. Tromso ikut identiti sendiri sampai boleh masuk siaran BBC, sekali gus merangsangkan industri pelancongan.

RUJUKAN:

Fjord Tours. (2019, Jun 19). The Midnight Sun Explained.

Leibowitz, K. (2015, Julai 1). The Norwegian Town Where The Sun Doesn’t Rise. The Atlantic.

Top Universities. (n.d.). University of Tromso.


5 Maharaja Baik Rom – Era Keemasan Empayar Rom

Lima Maharaja Baik merupakan suatu istilah yang merujuk kepada sekumpulan maharaja Rom yang memerintah pada kurun pertama dan kedua Masihi. Era ini sering dianggap sebagai era kemuncak Empayar Rom, memandangkan kemewahan dan kekuasaan yang dikecapi oleh mereka berlangsung tanpa gugat selama lebih 80 tahun. Walau bagaimanapun, pada era ini jugalah munculnya tanda-tanda kemunduran dalam empayar berkenaan, yang kemudiannya menyumbang kepada kejatuhan Empayar Rom.

SIAPAKAH LIMA MAHARAJA BAIK?

Maharaja-maharaja yang tergolong dalam kumpulan ini adalah Nerva, Trajan, Hadrian, Antoninus Pius, dan Marcus Aurelius. Lima Maharaja Baik juga kadangkala dikenali sebagai Dinasti Nerva-Antonine. Hanya Nerva seorang sahaja yang diangkat sebagai maharaja oleh para pembvnuh Domitian. Empat maharaja yang lain masing-masing menaiki takhta setelah diambil sebagai anak angkat oleh para pendahulu mereka, justeru mereka bukanlah anak gahara dan tidak mempunyai sebarang hubungan darah kekerabatan.

‘Dinasti Nerva’ terdiri daripada Nerva, Trajan, dan Hadrian; manakala Dinasti Antonine pula melibatkan Antoninus Pius dan Marcus Aurelius. Sebagai nota tambahan, Dinasti Antonine ini juga merangkumi Lucius Verus, saudara angkat kepada Marcus dan juga Commodus, anak kandung Marcus.

Maharaja pertama dalam kalangan Lima Maharaja Baik adalah Nerva, yang ditabalkan sebagai maharaja sesudah berlakunya pembvnuhan Domitian pada tahun 96 Masihi. Ketika menaiki takhta, Nerva sudah pun berusia 66 tahun dan makanya beliau tidak dijangka akan memerintah lama. Pemerintahan singkat beliau yang berlangsung hanya selama 15 bulan memaksudkan bahawa beliau tidak mempunyai masa yang cukup untuk memberikan sumbangan signifikan terhadap empayar, tidak seperti Maharaja-Maharaja Baik yang lain.

Apapun, dengan sanggup menerima takhta daripada Domitian, Nerva secara efektif menghindarkan empayar dari terjerumus ke dalam kancah p3rang saudara sebagaimana yang pernah berlaku sebelumnya, iaitu pada tahun 69M yakni ketika kemangkatan Nero. Keamanan yang dikecapi oleh Nerva dilanjutkan lagi apabila beliau dengan bijak mengambil Trajan sebagai anak angkat dan menamakannya sebagai pewaris.

PERLUASAN WILAYAH DAN PENEGUHAN KUASA

Era Lima Maharaja Baik memperlihatkan betapa Empayar Rom mengecapi kemuncak perluasan wilayah. Pemerintahan Trajan yang berjalan selama 19 tahun, yakni pada tahun 98 hingga 117M, menyaksikan sejumlah kempen ketenteraan dilancarkan di Timur. Pada tahun 101M, Trajan menyerang Dacia buat kali pertama, sebelum kedua menyusul pada tahun 105M.

Rom meraih kemenangan dalam kempen tersebut dan kejayaan Trajan ini diabadikan dalam sebatang tiang yang dikenali sebagai Tiang Trajan. Beliau kemudian memerangi pula Parthia dan berjaya menjarah ibu kotanya, iaitu Ctesiphon (al-Mada’in). Selain itu, pada era Trajan ini jugalah Rom menguasai Kerajaan Nabataea, Armenia dan Mesopotamia.

Walau bagaimanapun, tugas untuk memperteguhkan kekuasaan empayar diserahkan kepada pewaris Trajan, iaitu Hadrian yang memerintah selama 21 tahun, iaitu dari tahun 117M hingga 138M. Menyedari kesukaran untuk mempertahankan wilayah-wilayah yang dit4kluki oleh Trajan, Hadrian mengambil keputusan untuk melepaskan Armenia dan Mesopotamia.

Dasar pentadbiran beliau juga berbeza dengan Trajan yang meletakkan prestij Rom pada pencapaian ketenteraan. Hadrian lebih cenderung membangunkan infrastruktur wilayah-wilayah naungan Rom. Tumpuan yang dicurahkan oleh Hadrian terhadap wilayah kekuasaannya dapat dilihat dengan ketara apabila beliau mengunjungi hampir setiap wilayah Rom semasa era pemerintahannya.

Pun begitu, sosok Hadrian tidaklah begitu disenangi oleh Senat. Sesudah kemangkatannya, beliau malah tidak dikurniakan darjah kebesaran sehingga penggantinya, iaitu Antoninus Pius terpaksa memujuk Senat agar memberikan penghormatan dan gelaran ‘Pius’ kepada mendiang bapa angkatnya itu. Antoninus Pius memerintah selama 23 tahun, iaitu dari 138M hingga 161M. Pemerintahannya berlangsung aman tanpa sebarang pep3rangan mahupun pemberontakan besar berlaku.

BERAKHIRNYA ERA LIMA MAHARAJA BAIK

Takhta Antoninus Pius diwarisi oleh anak-anak angkatnya, iaitu Marcus Aurelius dan Lucius Verus yang memerintah secara bersama. Setelah Verus mangkat pada tahun 169M, Marcus secara langsung diangkat sebagai pemerintah tunggal Empayar Rom. Berkurun-kurun sesudah kemangkatannya, Marcus terus dipandang tinggi dan beliau sering dianggap sebagai maharaja ideal. Sememangnya, Marcus merupakan seorang pentadbir yang cekap dan masyhur dengan pandangan falsafahnya.

Namun, era pemerintahannya yang berlangsung selama 19 tahun, iaitu dari tahun 161M hingga 180M, menyaksikan berlakunya beberapa konflik. Misalnya pada tahun beliau menaiki takhta, Parthia menyerang Syria.

Walaupun pep3rangan tersebut berjaya dimenangi oleh Rom, tentera-tentera mereka pulang dengan membawa wabak. Pandemik yang dikenali sebagai Wabak Antonine itu secara efektif menjejaskan empayar dari tahun 165M hingga 180M. Selain itu, Marcus juga terpaksa menangani s3rangan suku-suku Jerman di sempadan Danube.

Walau bagaimanapun, kesilapan terbesar Marcus sebagai seorang maharaja adalah keputusannya untuk mewariskan takhta kepada anak kandungnya sendiri, iaitu Commodus. Tidak seperti Marcus dan Maharaja-Maharaja Baik yang lain, Commodus dikenang oleh sejarah sebagai seorang tirani.


Kenapa Burung Mampu Terbang Walau Ada Graviti?

Burung tetap dipengaruhi graviti walaupun dapat terbang. Tetapi burung kena pastikan yang ia terus terbang menggunakan tenaganya, kalau tidak ia akan jatuh ditarik graviti. Anda ingat burung tetap terapung kalau ia duduk saja?

Ketika terbang, ia menggunakan tenaganya juga untuk lawan graviti. Burung perlu gunakan tenaganya untuk hasilkan daya tujahan (thrust force) untuk terbang dan daya apungan (lift force) untuk ‘maintain’ penerbangannya. Kalau burung mati ditembak, ia akan jatuh juga ke bawah.

Sebab itu kita manusia lebih penat mendaki atau naik tangga, berbanding turun sebab kena guna tenaga lebih untuk lawan graviti selain tenaga untuk berjalan dan sebagainya.

Laut tiada tenaga dan kehendak untuk melawan graviti, melainkan terjadinya ombak atau tsunami yang terhasil daripada gempa Bumi. Air tak boleh naik sendiri dengan kehendaknya seperti burung yang mampu manipulasi tenaga sendiri.

Kalau anda tanya kenapa Bulan tak jatuh ke Bumi kalau ada graviti?

Soalan ini Newton pernah tanya dirinya sendiri. Dia fikir, kenapa epal boleh jatuh ke bawah, tapi Bulan tidak? Soalan ini yang buatkan Newton menemui graviti.

Bumi ini sebenarnya sedikit condong kalau kita jadikan kutub utara dan selatan sebagai paksi. Kecondongan ini datang daripada hipotesis bahawa Bumi pernah dilanggar oleh serpihan objek astronomi pada jutaan tahun yang lalu.

Serpihan ini bersaiz planet marikh. Ketika dilanggar Bumi, objek ini berseret dengan Bumi, lalu Bumi menyondong sikit.

Serpihan ini pula sebahagiannya berkecai kerana langgaran atmosfera Bumi. Sebahagian kecil daripada objek ini menjadi Bulan. Serpihan lainnya bersepah ke angkasa berterbangan dari Bumi.

Sejak itu Bulan mengorbit Bumi dengan kelajuan mencecah hampir 4000 km/h. Bulan tak jatuh sebab ketika berlaku langgaran tersebut, sepatutnya Bulan akan pergi jauh meninggalkan Bumi, tapi sebab graviti Bumi, Bulan tak dapat lari dan berpusing.

Nak faham, tengok gambar rajah ini. Bulan sebenarnya bergerak melawan arah graviti Bumi. Kalau Bumi tiada graviti, selepas pelanggaran besar dulu, tentu Bumi tiada Bulan sekarang.

Tapi sebab graviti, Bulan ditarik (merujuk pada anak panah Bulan ke arah Bumi) dan mengorbit.

Kalau satu hari nanti tiba-tiba Bumi tiada graviti, Bulan tidak akan jatuh ke Bumi, tapi akan ‘lari’ meninggalkan (anak panah hijau) Bumi kerana ikatan orbitnya dah tiada.


Bila Belanda Dapat Tanah…

Selepas tiba di Maluku, Belanda memperluas rancangan mereka mahu menguasai laluan perdagangan keluar masuk rempah dari Maluku, selain mengalihkan prospek perdagangan dunia dari terus menerus fokus kepada entreport Melaka milik Portugis semata-mata.

Hasilnya, selepas menjerut pemerintah Ambon untuk mempersetujui perjanjian berat sebelah dan menguasai cengkihnya, Belanda mula menjeling kepada Kepulauan Banda dan komoditi buah pala mereka.

Usai mengangkat Batavia (Jakarta) sebagai ibu kota Kompeni Hindia Timur Belanda (VOC), pada 1621, Jan Pieterszoon Coen mengetuai pelayaran dan operasi ketenteraan ke atas Kepulauan Banda, dengan niat mahu menguasai tanah yang subur dan komoditi buah palanya.

Operasi ketenteraan tersebut menyaksikan sehingga 15,000 pimpinan masyarakat dan penduduk Kepulauan Banda dibunuh. Lebih 90% penduduk Kepulauan Banda dibunuh, manakala yang ditinggalkan sekadar cukup untuk diperhambakan di ladang-ladang buah pala di situ.

Selesai kempen tersebut, Coen memulakan langkah seterusnya untuk menstrukturkan kembali urustadbir dan ekonomi komoditi buah pala di Kepulauan Banda.

Dia membahagikan seluruh Kepulauan Banda kepada 68 bahagian, untuk kemudiannya diserahkan pula kepada 68 orang tuan tanah Belanda, kebanyakannya pernah atau sedang berkhidmat dengan VOC.

Tuan tanah baharu ini mengambil terus apa yang pada asalnya hak milik pimpinan masyarakat, ‘Orang Kaya’ di Kepulauan Ambon sendiri, menguasai sepenuhnya komoditi buah pala dunia ketika itu.

Mereka diajar dan diberi latihan menggunakan hamba yang terdiri dari penduduk asal Kepulauan Banda bertujuan mengoptimumkan penggunaan tanah bagi tujuan menanam buah pala.

Tuan-tuan Belanda ini diberi kebebasan untuk memperhambakan semula saki baki penduduk asal, termasuk pimpinan masyarakat mereka untuk bekerja di ladang-ladang buah pala ini.

Keadaan yang teruk dan buruk, kebajikan buruh paksa yang tidak dipedulikan oleh tuan Belanda ini membawa kepada kemerosotan populasinya akibat perhambaan atas tanah mereka sendiri.

Tuan-tuan Belanda ini kemudiannya membeli pula hamba yang di bawa masuk VOC sendiri dan pedagang hamba lain dari jajahan seluruh Indonesia, menyuburkan pula pasaran hamba serantau ketika itu.

Belanda yang sedar akan kepentingan Kepulauan Banda ini untuk mengawal bekalan komoditi buah pala pernah sekitar penghujung kurun ke-17 mengarahkan supaya pengeluaran buah pala dihadkan bertujuan menaikkan harga komoditi tersebut.

Tindakan VOC ini memutuskan hampir 60% bekalan buah pala dunia, sekaligus menaikkan harga komoditi tersebut hingga dua kali ganda dari harga asal.

Konsep ‘plantation society’ yang diperkenalkan VOC ini menjadikan mereka cekap mentadbir tanah jajahan di Kepulauan Banda, malah cemerlang pula mengaut keuntungan atas kekejaman pembunuhan beramai-ramai penduduk asalnya juga dalam industri perdagangan hamba serantau.

Model ‘bagai Belanda minta tanah’ ini diperluaskan ke seluruh Maluku dan rantau sekitarnya, memberikan implikasi fizikal dan psikologi kepada perkembangan ekonomi dan sosiobudaya, urustadbir politik di seluruh Asia Tenggara.

Dinyatakan di dalam “Why Nations Fail” oleh Acemoglu dan Robinson, model rakus Belanda ini bahkan menyebabkan kepesatan jajahan kolonial lain juga kerajaan berdaulat lain yang telah mula berkembang sejak kurun ke-14 lagi mengalami simptom “reversing development” atau ringkasnya kemunduran pembangunan.

Perkembangan urustadbir sivil dan kerajaan yang bukan di bawah pengaruh VOC semakin dipinggirkan dan menjadi lebih tertutup bagi rantau ini.

Potensi dan prospek kemajuan perdagangan antara pusat perniagaan serantau Asia Tenggara ketika itu terbantut lesu.

Ada saki baki kerajaan berdaulat yang tinggal seperti kerajaan Bintan, pada 1620 telah menghapuskan ladang-ladang lada hitam mereka kerana mahu mengelak dari dicemburui VOC Belanda.

Begitu juga keadaannya di Mindanao. Raja Mindanao memusnahkan semua tanaman buah pala dan cengkih kerana tidak mahu Belanda datang, membunuh dan merampas tanah mereka.

Bagi negeri-negeri ini, menjadi “autarki” (berdagang secara terhad dan tertutup) adalah pilihan yang jauh lebih baik dari ‘Belanda minta tanah’.


Membetulkan Salah Faham Tentang Pepatah “Biar Mati Anak, Jangan Mati Adat.

Berdasarkan pepatah di atas, ramai dari kalangan kita pada hari ini menyangka bahawa nenek moyang kita dahulu sanggup menggadaikan nyawa anak mereka demi mempertahankan adat resam.

Kesalah fahaman ini adalah berpunca dari kegagalan memahami maksud adat dan sejarah munculnya pepatah tersebut.

Zaman pra-penjajahan, adat itu maksudnya luas. Adat tidak hanya terbatas kepada adat resam semata-mata. Ianya merangkumi perlaksanaan undang-undang termasuk hukum Islam.

Pepatah “Biar mati anak, jangan mati adat” yang sangat masyhur di Nusantara ini berasal dari pepatah Aceh “Mate aneuk meupat jeurat, gadoh adat pat tamita”. Manakala pepatah Aceh itu lahir dari kisah perlaksanaan hukum Islam tanpa mengira darjat oleh Sultan Iskandar Muda (1590 – 1636).

Pada zaman pemerintahan Sultan Iskandar Muda di Aceh, putera mahkota baginda yang bakal menggantikannya iaitu Meurah Pupok telah dituduh melakukan perbuatan zina. Maka Meurah Pupok pun dibawa ke pengadilan dan dijatuhkan bersalah. Dengan itu, beliau telah dijatuhkan hukuman rejam sampai mati oleh Sultan Iskandar Muda.

Dari kisah ini, maka lahirlah pepatah Aceh “Mate aneuk meupat jeurat, gadoh adat pat tamita” yang bermaksud “Mati anak ada kuburnya, hilang adat di mana hendak digantikan”. Dari sini pula, lahirlah pepatah “Biar hilang anak, jangan hilang adat”.

Maka pepatah ini sebenarnya lambang perlaksanaan undang-undang Islam yang adil. Ini selaras dengan Hadith Nabi SAW :-

لو أن فاطمة بنت محمد سرقت لقطعت يدها

“Walaupun sekiranya Fatimah binti Muhammad telah mencuri, maka aku akan potong tangannya” (Sahih Bukhari. Hadith No. 3288)

Hasanuddin Yusof
Maktab Penyelidikan
Tamadun Islam Nusantara


Kisah Tragis Pertembungan Tamadun Yunani Dan Orang Asli India

Lebih 2000 tahun yang lalu, sewaktu Alexander Agung menakluki Parsi, beliau menghantar seorang panglima bernama Nearchus untuk berlayar ke Sungai Indus dan memetakan kawasan tersebut. Pengembaraan ini dipenuhi dengan pelbagai penemuan yang menggemakan sejarah.

Nearchus berlayar mengharungi sungai tersebut dan menemukan suku-suku asli yang belum pernah dijumpai oleh orang-orang Yunani. Mereka ini dipanggil sebagai ‘orang gasar’ dan hampir kesemua mereka dibvnuh oleh peneroka Yunani itu.

PENGEMBARAAN NEARCHUS KE SUNGAI INDUS

Nearchus merupakan seorang laksamana dalam pasukan tentera Alexander Agung. Beliau banyak membantu armada Yunani dalam memerangi Parsi. Selepas Parsi berjaya ditewaskan, Alexander Agung menghantar Nearchus untuk meneroka Sungai Indus dan mencatatkan segala pengalaman yang dilaluinya.

Dalam erti kata lain, beliau merupakan salah seorang peneroka yang hidup ribuan tahun sebelum berlangsungnya Zaman Penjelajahan – beliau merupakan antara manusia terawal yang meredah bumi tidak berpeta dan pulang ke tanah air dengan membawa cerita-cerita mengujakan tentang haiwan-haiwan aneh dan tamadun-tamadun yang belum pernah disaksikan oleh warga Yunani.

SALAH SEORANG PENEROKA YUNANI PERTAMA DI INDIA

Hampir segala yang disaksikan oleh Nearchus sepanjang pengembaraannya itu membuatkan beliau terpukau, khususnya apabila melihat sendiri kehebatan tamadun India yang menurutnya, menandingi Yunani dari segi kekuatan. Beliau juga ada mencatat perihal sejenis burung kakak tua, betapa burung ini boleh bercakap seperti manusia.

Beliau juga mengagumi rakyat jelata yang hidup di sana. Perihal pasukan tentera mereka, beliau memuji dengan mengatakan, “tiada apa yang dapat bertahan tatkala menghadapi bidikan panah para pemanah India”; beliau juga mengagumi kaum wanita India dan menyifatkan mereka sebagai “kecantikan yang penuh kesederhanaan”. Beliau juga tidak tinggal dari mencatat perihal tamadun india itu sendiri, yang menurutnya sebuah tempat yang maju dan perlu diteladani oleh masyarakat Yunani.

Walau bagaimanapun, warga India bukan hanya hidup di kota-kota agung mereka sahaja. Ada juga yang menetap di tepi-tepi sungai dan mengamalkan gaya hidup tradisi. Pertemuan antara Nearchus dan kumpulan masyarakat yang sebegini mempunyai senario yang agak berbeza dan tidak berlangsung aman.

SUKU ASLI ‘PEMAKAN IKAN’

Kawasan-kawasan di tepi Sungai Indus dipenuhi dengan suku-suku asli yang masih hidup dengan menggunakan teknologi Zaman Batu. Nearchus menggelar kebanyakan mereka sebagai ‘Pemakan Ikan’ lantaran makanan ruji mereka adalah ikan. Mereka menangkap ikan dengan menggunakan jaring yang diperbuat daripada kulit kayu pokok dan daging ikan tersebut dimakan secara mentah.

Dalam erti kata lain, alatan logam masih belum menembusi budaya mereka. Satu-satunya senjata yang mereka miliki adalah lembing kayu, di mana bahagian matanya dipertajam dengan batu dan dikeraskan di atas api. Mereka juga masih mengenakan kulit binatang sebagai pakaian, menggunakan batu besar sebagai tukul, dan melapah makanan dengan hanya menggunakan jari semata.

PEMBVNUHAN DI SUNGAI INDUS

Dalam perjalanan pulang, Nearchus dan pasukannya berpampasan dengan sekumpulan masyarakat asli yang hidup di mulut sungai. Masyarakat asli yang belum pernah menyaksikan konvoi kapal sebesar itu serta-merta dirundung perasaan takut dan cemas. Tanpa semena-mena, mereka berkumpul di tepi sungai dengan masing-masing membawa lembing kayu.

Menurut catatan Nearchus, bilangan mereka pada waktu itu sekitar enam ratus orang. Namun, tiada seorang pun di antara mereka yang mengenakan baju pelindung dan mereka hanya mampu bertarung dengan menggunakan lembing kayu. Justeru, mereka bukanlah tandingan buat tentera-tentera Yunani yang sememangnya berpengalaman menghadapi pep3rangan besar.

Nearchus lantas memerintahkan pasukan yang berkelengkapan ringan untuk turun dari kapal dan berenang ke tepi sungai bagi membentuk formasi p3rang. Setelah isyarat diberikan, mereka dengan pantas menyerang orang-orang asli tersebut sambil tentera-tentera Yunani yang masih berada di atas kapal menghujani mereka dengan bidikan panah. Dengan mudah, Nearchus melangsaikan kesemua warga asli itu. Nearchus mengisahkan tentang episod ini sebagaimana berikut:

“Dek terkejut dengan kilauan baju pelindung, kepantasan serangan dan hujanan panah dari kami, mereka dengan separa telanjang tidak henti melarikan diri tanpa memberikan tentangan. Ada yang terbvnuh semasa bertempiaran; ada yang tertangkap; namun ada juga yang lolos ke bukit.”

PENJARAHAN DI SEBUAH KOTA TIDAK BERDOSA

Episod tersebut bukanlah satu-satunya pembvnuhan yang dilakukan oleh Nearchus. Hampir setiap pertemuan beliau dengan suku-suku asli berakhir dengan tragedi.

Tidak lama selepas berlalunya episod di atas, Nearchus dan pasukannya menemui sebuah kota yang dikelilingi oleh tembok kayu. Ketika itu, Nearchus sedang kekurangan bekalan, justeru beliau khuatir tentera-tenteranya akan kelaparan. Lantas, beliau pun memerintahkan mereka supaya bergerak dalam formasi sebelum memberikan isyarat untuk melakukan serangan.

Namun, sebaik sahaja warga kota yang terdiri daripada orang asli menyedari kehadiran Nearchus, mereka bergegas keluar menyambut pasukan Yunani itu dengan kuih-muih, kurma dan ikan. Mereka dengan tangan terbuka menjemput Nearchus memasuki kota mereka dan menikmati jamuan yang diadakan. Kata warga kota, mereka begitu gembira tatkala menerima kunjungan orang asing dan bersenang hati untuk berkongsi apa sahaja yang diperlukan.

Nearchus berpura-pura menunjukkan sikap mesra. Beliau kemudiannya membuka gerbang dan membiarkan pasukannya menggempur masuk dan menyembelih warga kota. Beliau juga memaksa mereka supaya menyerah diri dan menyerahkan segala harta benda mereka, terutama simpanan makanan.

Namun ternyata, simpanan warga kota tidaklah lebih banyak berbanding pasukan Yunani itu. Bijirin barli yang dimiliki hanya sedikit cuma. Bekalan tepung mereka pula hanya didapatkan dengan menggiling ikan kering. Kuih-muih yang dijamukan tadi pula adalah hidangan yang hanya dikeluarkan pada masa-masa istimewa.

Walau bagaimanapun, Nearchus tetap merampas segala apa yang mereka miliki. Kapal-kapalnya dimuatkan sehingga penuh dan mereka tanpa segan silu meninggalkan warga kota itu sehilai sepinggang, menanti saat untuk m4ti kebuluran.

HIERARKI SOSIAL DAN SISI GELAP MANUSIA

Kisah-kisah penerokaan ini cukup mengerikan. Namun apa yang membuatkannya lebih mengerikan adalah ia bukannya datang daripada pihak musuh yang cuba mereka-reka cerita untuk menjatuhkan imej pihak lawan. Sebaliknya, setiap cerita yang memenuhi episod penerokaan ini datangd aripada Nearchus sendiri, ditulis tanpa sekelumit pun rasa bersalah.

Bagi Nearchus dan orang-orang Yunani, perbuatan mereka itu langsung tidak ada salahnya. Beliau dan pasukannya memerlukan makanan dan mereka itu pula adalah orang gasar, justeru bagi mereka, membvnuh orang-orang itu tiada bezanya dengan membvnuh haiwan.

Peletakan garis sempadan atau hierarki sosial yang sebegini merupakan satu sikap jijik yang diamalkan oleh manusia tanpa mengira masa dan bangsa; yakni garisan pemisah antara manusia bertamadun dan orang gasar yang mundur. Seolah-olah, teknologi dan kemajuan itu membuatkan sekelompok manusia lebih berharga berbanding sekelompok manusia lain yang lebih mundur dan ketinggalan. Menerusi kisah penerokaan Nearchus ini, kita dapat melihat betapa idealisme sebegini sudah pun membelenggu umat manusia sejak ribuan tahun dahulu.

TERJEMAHAN:

Mark Oliver. (26 Jun 2018). Remorseless Chronicles of Sl4ughter: Fatal First Contact Between Ancient Greece and the Tribes of India. Ancient Origins. https://www.ancient-origins.net/history-important-events/remorseless-chronicles-sl4ughter-fatal-ancient-greece-021957


Muhammad Bin Qasim: Pembawa Sinar Islam Di India

Selepas pemerintahan Khulafa Ar Rasyidin telah digantikan oleh pemerintahan Kekhalifahan Bani Umayyah oleh Muawiyah bin Abi Sufian, maka pemerintah Islam telah mula mengorak langkah untuk meluaskan lagi empayar Islam di serata dunia. Zaman ini juga dikatakan pra keemasan Islam.

Zaman Bani Umayyah adalah zaman pemerkasaan dari segi jajahan, ketenteraan, ekonomi dan intelektual. Perluasan empayar Islam dipergiatkan ketika era ini untuk memastikan kelangsungan syiar Islam terus berkibar di Dunia Lama (Old World). Tokoh tokoh pemerintah ketika ini masih kuat dari segi pegangan agamanya kerana masih dekat dengan para Sahabat yang mendapat tarbiyah terus dari Rasulullah saw.

Seperti yang diketahui, perluasan kuasa adalah idaman atau impian mana mana kerajaan yang ingin menjadi ‘tuan’ kepada dunia ketika itu dan kerajaan Islam tidak terlepas darinya. Kerajaan Bani Umayyah telah berusaha untuk melebarkan sayap mereka sehingga ke negara negara yang kini berada di Asia Tengah (Kazakhstan, Tajikistan, Uzbekistan, Turkmenistan) dan Asia Selatan (Pakistan, India, Bangladesh, Sri Lanka).

Wilayah Sindh sebelum kedatangan Islam telah diperintah oleh sebuah kerajaan Hindu yang dinamakan Dinasti Brahman. Dinasti ini telah diasaskan oleh seorang Brahmin yang merupakan agamawan Hindu iaitu Chach. Chach telah berkahwin dengan janda kepada Rai Sahasi II yang merupakan pemerintah terakhir bagi Dinasti Rai. Kedudukan Chach diperkuatkan lagi memb*nuh abang kepada Rai Sahasi II.

Pemerintah Bani Umayyah memang sudah lama ingin men4kluk wilayah Sindh kerana wilayahnya yang strategik dan pedagang dari wilayah Islam selalu diganggu di barat Lautan India. Ketika itu, ramai lanun yang digelar Lanun Debal (sebuah wilayah yang terletak di Karachi, Pakistan) yang berlegar dan telah menculik ramai anak kapal dan perempuan Muslim yang bergerak ke Sri Lanka dari India untuk dijadikan sebagai hamba.

Ini membuatkan Khalifah Abdul Malik bin Marwan marah dan menyediakan bilangan tentera yang besar untuk men4kluk Wilayah Sindh dengan diketuai oleh Al Hajjaj Bin Yusof. Tetapi langit tidak selalu cerah, Khalifah Abdul Malik mangkat sebelum sempat mengerahkan tentera untuk men4kluk Sindh.

Cita cita Khalifah Abdul Malik tidak pernah m4ti kerana seterusnya ia disambung oleh anaknya iaitu Khalifah Al-Walid. Khalifah Al-Walid seorang yang bercita cita tinggi untuk memperluaskan empayar Islam hingga ke China. Jadi dia merasakan langkah pertama untuk mencapai impiannya itu adalah dengan men4kluk kerajaan-kerajaan yang berada di Asia Tengah ketika ini.

Khalifah Al-Walid mengarahkan Al Hajjaj yang ketika itu merupakan seorang gabenor di Yaman untuk menyediakan tentera bagi menyerang wilayah Sindh. Ketika inilah juga, sosok tubuh bernama Muhammad bin Qasim muncul. Jadi siapakah Muhammad bin Qasim ini?

Muhammad bin Qasim dilahirkan pada 695 masihi. Dia merupakan anak saudara kepada Al-Hajjaj. Muhammad seorang yang sangat cerdas dan hebat dalam taktikal sehingga melangkaui pegawai pegawai yang telah lama berkhidmat. Disebabkan itu, beliau dilantik sebagai gabenor di wilayah Parsi walaupun usianya ketika itu masih muda dan remaja.

Keupayaan Muhammad bin Qasim makin terserlah selaku pemimpin selepas beliau menumbangkan pemberontakan yang berlaku di Parsi. Beliau telah menjadi pemimpin belia yang disegani rakyat kerana kredibiliti yang ada pada beliau.

Pedagang Arab telah lama berdagang dengan India dan Timur Asia. Laluan perdagangan yang digunakan adalah laluan laut dan darat, tetapi jalan laut sentiasa diancam bahaya kerana gangguan dari lanun Sindh. Ini menyebabkan khalifah Islam mahu menguasai kawasan ini.

Ketika penguasaan Al-Hajjaj sebagai gabenor Yaman, sekumpulan lanun telah menyerang kapal pedagang yang membawa hadiah dari pemerintah Ceylon kepada Hijaz dan mereka juga menyerang kapal yang membawa anak yatim dan janda tentera Islam yang m4ti di Sri Lanka. Ini menjadi sebab kepada hasrat Khalifah untuk menguasai Makran (Baluchistan) dan Wilayah Sindh.

Kekhalifahan Umayyah telah mengarahkan Muhammad bin Qasim untuk m4nyerang Sindh. Muhammad mengetuai 8000 pasukan berkuda Syria dan ketika menuju sempadan wilayah Sindh, mereka disertai lagi oleh seorang pengawal diraja dan 6000 pasukan unta bersama 5 manjanik. Dengan pasukan yang agak besar dan semangat jihad yang tinggi, mereka telah bersedia untuk menawan Sindh.

Muhammad bersama tenteranya telah bergerak memasuki wilayah Sindh dan berhasil men4kluk Debal, di mana tentera Arab berarak di sepanjang sungai Indus. Di Rohri (Roar), pasukan Muhammad bin Qasim bertemu dengan pasukan Raja Dahir. Pertembungan yang sengit telah berlaku.

Selepas beberapa ketika, Raja Dahir m4ti dan pasukannya telah dikalahkan oleh Muhammad bin Qasim dan mereka mengambil alih wilayah Sindh. Muhammad bin Qasim meneruskan perjalanan mereka ke Daibul (Debal) 712 Masihi dan berjaya menawannya. Selepas itu, Muhammad bin Qasim meneruskan kejayaan ke Nirun, sebuah kubu bernama Sikka, Brahmanabad, Alor, Multan dan Gujerat.

Selepas berjaya men4kluk Multan, Muhammad meneruskan lagi kempennya berhampiran perbatasan Kerajaan Kashmir, tetapi kerana beberapa perkara akhirnya usaha penawanan tidak diteruskan. Tetapi ketika itu, Muslim sudah menguasai sepenuhnya wilayah Sindh dan sebahagian Punjab sehinggakan ke sempadan Kashmir di utara.

Selepas kempen tersebut, Muhammad bin Qasim telah memeterai dasar perdamaian bersama pembesar setempat, iaitu dengan mereka bersedia menerima pemerintah Muslim dan sebagai balasan pemerintah Muslim tidak akan menganggu urusan agama dan budaya setempat. Beliau juga telah memperkenalkan sistem cukai yang mantap dan dengan hasil cukai beliau memberikan jaminan keselamatan dan harta penduduk setempat.

Dua tahun selepas itu pada tahun 714 Masihi, Al- Hajjaj telah meninggal dunia. Ketika Khalifah Al-Walid mangkat dan digantikan oleh adiknya, Sulaiman, yang tidak menyukai Al-Hajjaj serta keluarganya kerana dianggap sebagai ancaman kepada pemerintahannya. Disebabkan itu, Sulaiman memanggil pulang Muhammad bin Qasim dan beliau patuh kepada arahan sebagai seorang jeneral. Apabila pulang, Muhammad telah dijatuhi hukuman m4ti pada 715 Masihi dan ketika itu beliau berumur 20 tahun.

Pebagai pendapat tentang kem4tiannya. Ada yang mengatakan beliau m4ti ketika dalam perjalanan pulang ke Damsyik. Ada juga pendapat yang mengatakan beliau m4ti akibat fitnah dri dua orang puteri dari wilayah Sindh yang memfitnah Muhammad telah memperlakukan mereka dengan kasar.

#NastiaUmmah

RUJUKAN: